Pravin Gordhan gee terugvoer aan studentegeldekommissieStudentebetogings (Oktober 2015) (Foto: verskeie bronne, sosiale media) Indien meer fondse beskikbaar gemaak moet word vir naskoolse opleiding, sal ŉ herprioritisering van fondse vir ander programme gedoen moet word óf ŉ verhoging in belastinginkomste vereis word, het Pravin Gordhan, minister van finansies, Vrydag gesê. Gordhan het sy terugvoer gegee aan die kommissie wat die moontlikheid van gratis hoër onderrig ondersoek. Die kommissie is tot stand gebring nadat studente verlede jaar aan die uitgerekte #FeesMustFall-betogings deelgeneem het. “Die regering probeer deurlopend bepaal waar ons bykomende finansiering kan vind om arm studente en die sogenaamde ‘vermiste middel’-studente te ondersteun,” het hy gesê. “Daar is baie eise in die regering – uit alle oorde van die samelewing. Die vraag is hoe mens aan al hierdie eise voldoen, watter jy prioritiseer en as jy die klem op een plaas, wat gaan jy uitsluit. Ons wil verkieslik ŉ volhoubare omgewing hê waar ons aan so veel as moontlik behoeftes voldoen, insluitend ŉ beter fokus op hoër onderwys en opleiding.” Hy het gesê die regering is gereed om met belanghebbendes in gesprek te tree en finansieringsreëlings te tref vir die toekoms. “Gegewe die omvang van die finansieringsvereistes, is dit noodsaaklik dat ons ŉ duidelike pad vorentoe moet bepaal om ŉ beter hoëronderwys- en opleidingstelsel te vestig. Ons moet duidelik aandui hoe die samelewing toegang tot hoër onderwys, geleenthede, finansiering en ondersteuning vir studente gaan bereik.” Gordhan het gesê verdere aankondigings sal binne die volgende paar weke gemaak word. Altesaam 615 000 universiteitstudente sal oor die volgende drie jaar NSFAS-lenings en beurse ontvang. Oorplasings na NSFAS sal na verwagting van R11,4 miljard in 2016/17 tot R13,9 miljard in 2019/20 styg.